El nou programa de treball de la Comissió Europea (CE), presentat el 29 de gener de 2020, intentarà aprofitar les oportunitats que la transició digital i ecològica ofereix, i també destaca el seu caràcter responsable amb la ciutadania, les empreses i la societat europea.
En l'elaboració d'aquest full de ruta també hi han participat el Parlament i el Consell Europeu i, per primera vegada, s'ha integrat el coneixement disponible de les tendències a llarg termini que incideixen en l'economia i les societats.
La transició cap a una Europa justa, climàticament neutra i digital pivotarà en sis grans àmbits de treball: el Pacte Verd Europeu; l'Europa adaptada a l'era digital; una economia al servei de les persones; una Europa més forta en el món; la promoció de l'estil de vida europeu, i un nou impuls a la democràcia europea.
El primer, el Pacte Verd Europeu (European Green Deal), traça un camí per dotar a la Unió Europea (UE) d'una economia sostenible i es va presentar a finals del 2019.
Disposa un pla d'inversions concret i preveu un mecanisme per a una transició justa a fi que ningú es quedi enrere.
D'una banda, el Pacte defineix accions per impulsar l'ús eficient dels recursos per mitjà d'una economia neta i circular, però també dissenya mesures que persegueixen restaurar la biodiversitat i reduir la contaminació.
A més, té com a prioritat aconseguir que la UE sigui climàticament neutra l'any 2050 i que hi hagi una obligació legal que ho reculli.
Així ho demostra l'esborrany de la Llei del clima, presentat per la CE el passat 11 de març, en què es posa de manifest la necessitat d'invertir en tecnologies respectuoses amb el medi ambient, donar suport a la indústria perquè continuï innovant, desplegar sistemes de transport públic i privat més nets i descarbonitzar el sector de l'energia, entre altres aspectes.
La nova Estràtegia industrial presentada el 10 de març per la CE dona resposta a un dels sis àmbits de treball esmentats anteriorment (l'Europa adaptada a l'era digital) en el pla 2020.
En aquest cas, s'estableixen accions que serviran per donar suport a tots els agents de la indústria europea, empreses amb dimensions diferents, de sectors tradicionals i emergents.
Però també a centres d'investigació, proveïdors i interlocutors socials.
La indústria té un paper fonamental per al creixement econòmic i la prosperitat europea i, concretament, n'és líder mundial en molts sectors, en què representa el 20% del valor afegit total de la UE i hi treballen 35 milions de persones.
En definitiva, el nou pla de treball de la CE reforça el compromís iniciat durant el mandat de Jean-Claude Juncker l'any 2014 com a president de la Comissió Europea, que va permetre integrar les prioritats de desenvolupament sostenible en els seus programes transversals i essencials, però també en les polítiques i iniciatives sectorials de la Unió Europea.
El testimoni recollit per la nova presidenta de la Comissió Europea, Ursula von der Leyen, intensifica el ritme i l'abast de les mesures i aborda els reptes generacionals que plantegen el canvi climàtic, la digitalització i la migració.
En definitiva, una nova oportunitat per aconseguir una Europa més sostenible.
Juntament amb aquestes prioritats i atesa l'emergència sanitària provocada per l'epidèmia del SARS-CoV-2, la Comissió també ha mobilitzat molts dels seus recursos per protegir les vides de la ciutadania europea.
Un clar exemple ha estat la posada en marxa d'un nou instrument solidari anomenat SURE de 100 mil milions d'euros per ajudar a mantenir els ingressos de les persones treballadores i la viabilitat de les empreses.
La resta d'accions principals de la UE impulsades per fer front a la lluita contra la COVID-19 es poden consultar en aquest espai web.
Han estat recollides segons la seva tipologia i la informació s'actualitza constantment.